Vlada Republike Slovenije je izdala Odlok o začasni splošni prepovedi gibanja in zbiranja ljudi na javnih mestih in površinah v Republiki Sloveniji ter prepovedi gibanja izven občin. Odlok začne veljati 30. marca 2020 ob 00.00 in velja do preklica.
Obvezna tudi nošnja mask
Z odlokom se zaradi zajezitve in obvladovanja epidemije SARS-CoV-2 (COVID-19) do nadaljnjega prepoveduje:
· gibanje in zbiranje ljudi na javnih krajih in površinah,
· dostop na javna mesta in površine,
· gibanje izven občine stalnega ali začasnega prebivališča, razen če ta odlok ne določa drugače.
Odlok se ne uporablja za dejavnosti, ki jih izvajajo pristojne službe, za zagotavljanje izvajanja nalog države, samoupravnih lokalnih skupnosti in javnih služb.
Globe za prekrške po tem odloku se izrekajo po Zakonu o nalezljivih boleznih. Izvajanje odloka poleg pristojnih inšpekcijskih služb nadzoruje tudi policija v okviru svojih pristojnosti.
Z dnem uveljavitve tega odloka preneha veljati Odlok o začasni splošni prepovedi gibanja in zbiranja ljudi na javnih mestih in površinah v Republiki Sloveniji.
Izjeme:
· prihod in odhod na delo ter izvajanje delovnih nalog,
· opravljanje gospodarskih, kmetijskih in gozdarskih dejavnosti,
· odpravljanje neposredne nevarnosti za zdravje, življenje in premoženje,
· varstvo in pomoč osebam, ki so potrebne podpore oziroma zaradi oskrbe ali nege družinskih članov,
· dostop do lekarn, zdravstvenih in sanitarnih storitev,
· dostop do tujih diplomatskih in konzularnih predstavništev
· dostop do storitev za nujne primere,
· dostop do izvajanja nalog, povezanih z delovanjem pravosodnih organov,
· dostop do storitev za osebe s posebnimi potrebami.
· dostop do trgovin z živili in kmetijske neposredne prodaje,
· dostop do drogerij in drogerijskih marketov,
· dostop do prodaje medicinskih proizvodov in zdravstvenih pripomočkov ter sanitarnih pripomočkov,
· dostop do mest za prodajo hrane za živali,
· dostop do prodaje in vzdrževanje varnostnih proizvodov in proizvodov za nujne primere,
· dostop do kmetijskih trgovin, vključno s klavnicami, in trgovin za prodajo semen, krmil in gnojil,
· dostop do bencinskih črpalk,
· dostop do bank in pošt,
· dostop do dostavnih, čistilnih in higienskih storitev,
· dostop do komunalnih storitev za opravljanje z odpadki,
· dostop do avtomobilskih servisov in servisov kmetijske in gozdarske mehanizacije in opreme.
Če te zgornje storitve niso zagotovljene v občini prebivališča, je dostop dovoljen v drugo občino, vendar le do najbližje dostopne storitve po javni cesti ali javni poti.
Dostop do parkov
Dostop do javnih parkov in drugih sprehajalnih površin je dovoljen le v občini stalnega ali začasnega prebivališča. Za območje posamezne lokalne skupnosti lahko župan s sklepom, ki se javno objavi, določi način in pogoje dostopa ali prepove dostop na določene javne kraje in površine v občini.
Za nadzor nad izvajanjem odloka in sklepa župana lahko župan na območju svoje občine uporabi tudi vpoklicane pripadnike Civilne zaščite.
Družinski člani
Gibanje, dostop in zadrževanje na javnem kraju se v okviru izjem iz 3. in 4. člena dovoljuje tudi:
· skupinam oseb, če gre za ožje družinske člane ali člane skupnega gospodinjstva in če je mogoče ob tem gibanju zagotoviti varno razdaljo do gibanja podobnih skupin,
· skupinam sodelavcev do največ pet oseb, če uporabljajo skupni osebni transport za prevoz na delo ali z njega ali so vpoklicani za opravljanje nalog v okviru Civilne zaščite.
Obvezna uporaba zaščitnih mask in rokavic
Pri gibanju in zadrževanju na zaprtem javnem kraju, kjer se izvajajo storitve iz 3. člena, je ob upoštevanju ohranjanja varne razdalje do drugih oseb obvezna uporaba zaščitne maske ali druge oblike zaščite ustnega in nosnega predela (šal, ruta ali podobne oblike zaščite), ki prekrijejo nos in usta, ter zaščitnih rokavic.
Posameznik s stalnim in začasnim prebivališčem
V času razglašene epidemije nalezljive bolezni SARS-CoV-2 (COVID-19) je posameznik s stalnim in začasnim prebivališčem lahko nastanjen samo na enem naslovu prebivanja in ga v tem času ne sme spreminjati oziroma se seliti med obema prebivališčema.

Odlok o začasni prepovedi gibanja izven občine stalnega ali začasnega bivališča
